CELEX: 32021D0512(02)
Language: ga
Date: 2021-05-07 00:00:00
Title: Cinneadh ón gCoimisiún an 7 Bealtaine 2021 lena leasaítear Cinneadh 2017/C 31/12 lena mbunaítear Grúpa Saineolaithe an Choimisiúin “an tArdán maidir le Leas Ainmhithe” (Téacs atá ábhartha maidir le LEE) 2021/C 185/04

12.5.2021   
               
               
                  GA
               
               
                  Iris Oifigiúil an Aontais Eorpaigh
               
               
                  C 185/7
               
            
         CINNEADH ÓN gCOIMISIÚN
         an 7 Bealtaine 2021
         lena leasaítear Cinneadh 2017/C 31/12 lena mbunaítear Grúpa Saineolaithe an Choimisiúin “an tArdán maidir le Leas Ainmhithe”
         (Téacs atá ábhartha maidir le LEE)
         (2021/C 185/04)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         De bharr an mhéid seo a leanas:
         
                     (1)
                  
                  
                     Le Cinneadh 2017/C 31/12 ón gCoimisiún (1), bunaíodh grúpa saineolaithe darb ainm “an tArdán maidir le Leas Ainmhithe” (“an tArdán”). Is iad príomhchúraimí an Ardáin cúnamh a thabhairt don Choimisiún agus cabhrú le hidirphlé tráthrialta a chur ar bun maidir le cúrsaí an Aontais a bhaineann go díreach le leas ainmhithe amhail forfheidhmiú na reachtaíochta, malartuithe eolais eolaíoch, nuálaíochtaí agus dea-chleachtais leasa ainmhithe.
                  
               
                     (2)
                  
                  
                     Socraíodh tréimhse feidhme Chinneadh 2017/C 31/12 go dtí an 31 Nollaig 2019 i dtús báire agus cuireadh síneadh leis go dtí an 30 Meitheamh 2021 le Cinneadh 2019/C405/05 ón gCoimisiún (2).
                  
               
                     (3)
                  
                  
                     Laistigh de 4 bliana dá fheidhmiú, is fóram é an tArdán a aithnítear go forleathan chun idirphlé oscailte a choinneáil ar bun maidir le leas ainmhithe, dea-chleachtais a roinnt agus tabhairt faoi thionscnaimh neamhreachtacha, le tiomantas na mBallstát agus páirtithe leasmhara ábhartha ar fud an Aontais, arb é is aidhm dó feabhas a chur ar leas ainmhithe.
                  
               
                     (4)
                  
                  
                     An 20 Bealtaine 2020, ghlac an Coimisiún a theachtaireacht maidir le “Straitéis ón bhFeirm go dtí an Forc le haghaidh córas bia atá cothrom, sláintiúil agus neamhdhíobhálach don chomhshaol” (3). Áirítear sa Straitéis gníomhaíochtaí a bhaineann le leas ainmhithe, amhail féachaint ar roghanna i leith lipéad leasa ainmhithe de chuid an Aontais, obair a dhéanamh ar shaincheisteanna a bhaineann le forfheidhmiú na reachtaíochta maidir le leas ainmhithe, nó tuairimí a bhailiú lena dtacófar leis an athbhreithniú a dhéanfar amach anseo ar an reachtaíocht maidir le leas ainmhithe. Is féidir go mbeidh ról suntasach ag an Ardán i múnlú na ngníomhaíochtaí sin.
                  
               
                     (5)
                  
                  
                     Ina theannta sin, i gcomhthéacs Rialachán (AE) 2017/625 ó Pharlaimint na hEorpa agus ón gComhairle (4), d’fhéadfadh an tArdán cúnamh a thabhairt don Choimisiún freisin maidir le treoirdhoiciméid a fhorbairt nó gníomhartha neamhreachtacha a ullmhú atá dírithe ar chur chun feidhme rialacha leasa ainmhithe a éascú agus a chomhchuibhiú, trí ionchur a sholáthar maidir le saincheisteanna teicniúla agus eolaíocha chomh maith le taithí phraiticiúil sa réimse sin.
                  
               
                     (6)
                  
                  
                     Dá bhrí sin, ba cheart don Ardán leanúint dá chuid gníomhaíochtaí, le ballraíocht athnuaite, chun cuidiú ar bhealach fónta le tosaíochtaí reatha an Choimisiúin i réimse leas na n-ainmhithe.
                  
               
                     (7)
                  
                  
                     Is iomchuí, dá bhrí sin, síneadh 4 bliana a chur le tréimhse chur i bhfeidhm Chinneadh 2017/C 31/12 go dtí an 30 Meitheamh 2025.
                  
               
                     (8)
                  
                  
                     Ba cheart, dá bhrí sin, Cinneadh 2017/C 31/12 a leasú dá réir sin,
                  
               TAR ÉIS A CHINNEADH MAR A LEANAS:
         
            Airteagal aonair
            Cuirtear an méid seo a leanas in ionad Airteagal 16 de Chinneadh (AE) 2017/C 31/12:
            
               
                  “Airteagal 16
                  Infheidhmeacht
                  Beidh feidhm ag an gCinneadh seo go dtí an 30 Meitheamh 2025.”
               
            
         
         
            Arna dhéanamh sa Bhruiséil, 7 Bealtaine 2021.
            
               
                  Thar ceann an Choimisiúin
               
               Stella KYRIAKIDES
               
                  Comhalta den Choimisiún
               
            
         
         
            (1)  Cinneadh ón gCoimisiún an 24 Eanáir 2017 lena mbunaítear Grúpa Saineolaithe an Choimisiúin ‘an tArdán maidir le Leas Ainmhithe’ (IO C 31, 31.1.2017, lch. 61).
         
            (2)  Cinneadh ón gCoimisiún an 29 Samhain 2019 lena leasaítear Cinneadh 2017/C 31/12 lena mbunaítear Grúpa Saineolaithe an Choimisiúin “Ardán maidir le Leas Ainmhithe” (IO C 405, 2.12.2019, lch. 5).
         
            (3)  Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún dar teideal Straitéis “Ón bhFeirm go dtí an Forc” le haghaidh córas bia atá cothrom, sláintiúil agus neamhdhíobhálach don chomhshaol (COM(2020) 381 final).
         
            (4)  Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirfear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialacháin (CE) Uimh. 1/2005 agus (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle, agus lena n-aisghairtear Rialachán (CE) Uimh. 854/2004 agus (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE ón gComhairle agus Cinneadh 92/438/CEE ón gComhairle (Rialachán maidir le Rialuithe Oifigiúla)(IO L 95, 7.4.2017, lch. 1).